शादी के बाद करवा चौथ का पहला व्रत रखना हर महिला के लिए बहुत ही महत्वपूर्ण दिन होता है। इस दिन नवविवाहित स्त्रियां सुंदर परिधान और गहने आदि पहनती हैं। विवाह के बाद बहू के पहले करवा चौथ पर सास की ओर से सरगी देने का रिवाज भी होता है। इस परंपरा का चलन पंजाब में प्रमुख रूप से होता है। पंजाब में करवा चौथ का त्यौहार सरगी के साथ आरम्भ होता है। यह करवा चौथ के दिन सूर्योदय से पहले किया जाने वाला भोजन होता है। जो महिलाएँ इस दिन व्रत रखती हैं उनकी सास उनके लिए सरगी बनाती हैं। शाम को सभी महिलाएँ श्रृंगार करके एकत्रित होती हैं और फेरी की रस्म करती हैं। इस रस्म में महिलाएँ एक घेरा बनाकर बैठती हैं और पूजा की थाली एक दूसरे को देकर पूरे घेरे में घुमाती हैं। इस रस्म के दौरान एक बुज़ुर्ग महिला करवा चौथ की कथा गाती हैं।